Αύξηση κατά πέντε (5) εκατομμύρια δραχμές του μετοχικού κεφαλαίου της «ΔΗΜΟΣΙΑΣ ΕΠΙΧΕΙΡΗΣΕΩΣ ΠΕΤΡΕΛΑΙΟΥ Α.Ε.». Εγκρίνεται η από 25 Ιουνίου 1996 απόφαση της Τακτικής Γενικής Συνέλευσης της Δημόσιας Επιχείρησης Πετρελαίου (Δ.Ε.Π.) Α.Ε. με την οποία αυξάνεται το μετοχικό κεφάλαιο της Δ.Ε.Π. Α.Ε. κατά πέντε εκατομμύρια (5.000.000) δραχμές με έκδοση μίας (1) ονομαστικής μετοχής ονομαστικής αξίας πέντε εκατομμυρίων (5.000.000) δραχμών η οποία και θα περιέλθει στον μόνο μέτοχο της εταιρείας το Ελληνικό Δημόσιο. Το ποσό αυτό προέρχεται από υπόλοιπα διαφόρων προηγούμενων κεφαλαιοποιήσεων της Δ.Ε.Π. Α.Ε., τα οποία παρέμειναν για μελλοντική κεφαλαιοποίηση επειδή δεν συμπλήρωναν την ονομαστική αξία μιας μετοχής. Με την αύξηση αυτή των πέντε εκατομμυρίων (5.000.000) δραχμών το μετοχικό κεφάλαιο της Δ.Ε.Π. Α.Ε. διαμορφώνεται στο συνολικό ποσό των εκατόν σαράντα εννέα δισεκατομμυρίων εξακοσίων πενήντα πέντε εκατομμυρίων (149.655.000.000) δραχμών διηρημένο σε είκοσι εννέα χιλιάδες εννιακόσιες τριάντα μία (29.931) ονομαστικές μετοχές, ονομαστικής αξίας πέντε εκατομμυρίων (5.000.000) δραχμών η κάθε μία. Το Διάταγμα αυτό ισχύει από τη δημοσίευσή του στην Εφημερίδα της Κυβερνήσεως. Στον Υπουργό Ανάπτυξης αναθέτουμε τη δημοσίευση και την εκτέλεση του παρόντος διατάγματος.